
	Tapa vallale kinnisasja omandamine 

	

	
Tapa Vallavalitsus esitas 19.02.2026 Majandus- ja Kommunikatsiooniministeeriumile taotluse Lääne-Viru maakonnas Tapa vallas Tapa linnas asuvast Paide mnt 81 kinnisasjast (katastritunnus 79101:017:0011) 2121 m2 suuruse maa-ala otsustuskorras tasuta võõrandamiseks Tapa vallale riigivaraseaduse (edaspidi RVS) § 33 lõike 1 punkti 1 alusel tee- ja tänavamaa krundi moodustamiseks vastavalt kehtivale detailplaneeringule. 

Majandus- ja Kommunikatsiooniministeerium nõustus vastavalt 31.03.2026 kirjale nr 13-6/640-3  eelnimetatud kinnisasja osa võõrandamisega Tapa vallale.

Maa- ja Ruumiamet tellis kinnisvara hariliku väärtuse määramiseks hindamisaruande. Osaühingu Kinnisvaraekspert 10.08.2026 koostatud hindamisaruande kohaselt on Paide mnt 81 kinnisasja võõrandatava 2 121 m2 suuruse osa väärtus 10 200 eurot. 

Vara omandamine on Tapa vallale vajalik juurdepääsuteede rajamiseks ning projekti „Lääne-Virumaa ettevõtlikkuse ja tööstusalade arendamine " jõustamiseks. Projekti käigus rajatakse Tapa linna Paide mnt 85 kinnistule 15 äri- ja tootmismaa sihtotstarbega krunti.

Lähtuvalt Tapa vallavolikogu 28.01.2019 määrusest nr 47 „Tapa vallavara valitsemise kord“ § 6 lõike 1 punktile 3 otsustab kinnisasja ostmise vallavolikogu.

Eeltoodut arvestades ja lähtuvalt Tapa vallavolikogu 28.01.2019 määrusest nr 47 „Tapa vallavara valitsemise kord“ § 5 lg 2 p 1, § 6 lg 1 p 3, § 10 lg 1:

1. Omandada Tapa vallale Lääne-Viru maakonnas Tapa vallas Tapa linnas asuvast Paide mnt 81 kinnisasjast (katastritunnus 79101:017:0011) 2 121 m2 suuruse maa-ala tee- ja tänavamaa krundi moodustamiseks vastavalt kehtivale detailplaneeringule. 

2. Tapa vald  tasub kinnisasja omandamisega  kaasnevad kulud (hindamisaruande tasu, notari tasu, riigilõiv). 

3. Vara omandamiseks vajalikud toimingud teostab ja  korraldab Tapa Vallavalitsus.

4. Otsus jõustub teatavakstegemisest

Käesoleva otsuse peale võib esitada Tapa Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama või esitada kaebuse Tartu Halduskohtu halduskohtumenetluse seadustikus sätestatud korras.




	(allkirjastatud digitaalselt)

Maksim Butšenkov
vallavolikogu esimees






	Seletuskiri


	Tapa Vallavalitsus esitas 19.02.2026 Majandus- ja Kommunikatsiooniministeeriumile taotluse Lääne-Viru maakonnas Tapa vallas Tapa linnas asuvast Paide mnt 81 kinnisasjast (katastritunnus 79101:017:0011) 2 121 m2 suuruse maa-ala otsustuskorras tasuta võõrandamiseks Tapa vallale riigivaraseaduse (edaspidi RVS) § 33 lõike 1 punkti 1 alusel. 

Majandus- ja Kommunikatsiooniministeeriumi 31.03.2026 kirjas nr 13-6/640-3 nõustuti võõrandama Tapa vallale Paide mnt 81 kinnisasjast 2 121 m2 suurune ala tee- ja tänavamaa krundi moodustamiseks vastavalt kehtivale detailplaneeringule. 

RVS §-s 96 sätestatud korras teatas Maa- ja Ruumiamet 10.03.2026 riigi kinnisvararegistris (menetlus nr 26-7395) õigustatud isikutele kinnisasja võõrandamise kavatsusest ja palus teada anda kinnisasja vajalikkusest. Seaduses sätestatud tähtaja jooksul õigustatud isikud taotlusi ega arvamusi ei esitanud. 

Vastavalt RVS § 46 lõikele 1 tellis Maa- ja Ruumiamet kinnisvara hariliku väärtuse määramiseks hindamisaruande. Osaühingu Kinnisvaraekspert 10.08.2026 koostatud hindamisaruande nr 2607-10859-01/AT kohaselt on Paide mnt 81 kinnisasja võõrandatava 
2 121 m2 suuruse osa väärtus 10 200 eurot. Riigivara võõrandamise aegne harilik väärtus fikseeritakse võõrandamislepingus ning sellest lähtutakse juhul, kui osutub vajalikuks rakendada RVS § 33 lõigetes 31 või 5 sätestatut. 

RVS § 63 lõike 1 kohaselt on riigivara valitseja kohustatud võõrandamislepingus sätestama tingimuse, et riigivara võõrandamisega seotud notaritasu ja riigilõivu tasub riigivara omandaja, sama paragrahvi lõike 2 kohaselt tasub võõrandamise menetluse kulud (sh hindamisaruande tasu) samuti riigivara omandaja. Vara omandamisega seotud kulude hinnanguline maksumus on ca 1 500 eurot.

Lähtuvalt Tapa vallavolikogu 28.01.2019 määrusest nr 47 „Tapa vallavara valitsemise kord“ § 6 lg 1 p 3 otsustab kinnisasja omandamise loa vallavolikogu.

Tapa Vallavalitsuse 05.07.2023 a. korraldusega nr 385 algatati detailplaneeringu koostamine Tapa linnas asuvate Paide mnt 79, Paide mnt 81, Paide mnt 83 ja Paide mnt 85 maaüksustele. Planeeringuala suurus oli ligikaudu 15,2 ha. 

Planeeringuala asub Tapa linna edelaosas. Planeeringuala kontaktvööndis asuvad lõunas ja läänes tootmismaa ja riigikaitsemaa krundid, sh lõunas Tapa lennuväli. Kirdes vahetult planeeringualaga külgneb AS Hoolekandeteenused Tapa kodu peremajad. Põhjapool asuvad äri- ja tootmismaa kinnistud. Elamukrundid asuvad planeeringualast veidi kaugemal kirdes. Planeeringualast läände jääb Pärnu-Rakvere-Sõmeru põhimaantee nr 5, mille kaitsevöönd on Tapa linnas 10 m ja ei ulatu planeeringualale. Planeeringuala lõunaservas asub Lõuna tänav ja idaservas Loode tänav. 

Tapa valla üldplaneeringu (Tapa vallavolikogu 29.09.2022 otsus nr 48) kohaselt asuvad Paide mnt 79, Paide mnt 81 ja Paide mnt 83 äri- ja väiketootmise alal (T2). Paide mnt 85 maakasutuse juhtotstarbeks on märgitud äri- ja väiketootmise ala (T2) ning puhkeala hoonete ehitamise õigusega (P1). 

Detailplaneeringu koostamise eesmärgiks oli planeeringualale ettevõtlusala rajamine. Detailplaneeringuga määrati planeeringuala kruntideks jaotamine, krundi hoonestusala ja ehitusõigus, detailplaneeringu kohustuslike hoonete ja rajatiste toimimiseks vajalike ehitiste, sealhulgas tehnovõrkude ja -rajatiste ning avalikule teele juurdepääsuteede võimalikud asukohad, ehitiste ehitislikud tingimused, liikluskorralduse põhimõtted, haljastuse ja heakorrastuse põhimõtted, kujad, tehnovõrkude ja -rajatiste asukohad, servituutide seadmise ja olemasoleva või kavandatava tee avalikult kasutatavaks teeks määramise vajadus ning seatakse keskkonnatingimused. Planeeringuala hoonete kütmine on lahendatud kaugkütte baasil, kuid kaugküttevõrguga liitumine ei ole kohustuslik ehitistele, mille soojusega varustamiseks kasutatakse ainult ökoloogiliselt puhtaid kütteviise (maasoojus, tuuleenergia, päikeseenergia, biogaas jms).

Tapa Vallavalitsus võttis detailplaneeringu vastu 03.04.2024 korraldusega nr 228. Sellele järgnes detailplaneeringu avalik väljapanek perioodil 23.04.2024 – 06.05.2024. 

Detailplaneeringu kooskõlastasid15.02.2024 Riigi Kaitseinvesteeringute Keskus, 23.03.2024 Päästeamet, 02.02.2024 Maa-amet, 15.01.2024 Telia Eesti AS, 15.01.2024 Elektrilevi OÜ, 23.01.2024 Tapa Vesi OÜ ja 28.03.2024 N.R.Energy OÜ. 
Detailplaneeringu koostas AB Artes Terrae OÜ (töö nr 23089DP3).
Tapa vallavolikogu 26.09.2024 otsusega nr 161 kehtestati „Tapa linnas asuvate Paide mnt 79, Paide mnt 81, Paide mnt 83 ja Paide mnt 85 maaüksuste detailplaneering". 

